**4. Rezumat (până la 2 pagini)**

Pe parcursul anilor 2015–2018, colaboratorii ştiinţifici ai Centrului de Etnologie au fost antrenaţi în cercetări inter şi pluridisciplinare, fundamentale în cadrul Proiectului „Valorificarea pluridimensională a patrimoniului etnocultural ca factor al armonizării şi dezvoltării societăţii Republicii Moldova”. *Scopurile şi sarcinile principale* ale proiectului includ: investigarea, recuperarea şi valorificarea patrimoniului etnocultural naţional al RM; determinarea elementelor generale şi specifice ale culturii tradiţionale a comunităţilor etnice din RM; identificarea căilor de transmitere a complexei şi variatei experienţe cultural-istorice de adaptabilitate etnică; examinarea problemelor de salvgardare a patrimoniului cultural ca una din condiţiile principale ale dezvoltării armonioase a societăţii; cercetarea culturii etnice ca sistem de forme adaptabile ce permit perceperea şi implementarea inovaţiilor; prevederea impactului asupra conştiinţei sociale şi rezultatelor cercetării în sfera salvgardării patrimoniului etnocultural al RM. *Metodologia uzitată*: pentru realizarea proiectului s-a procedat la realizarea unei metodologii de monitorizare, care a vizat atât partea cantitativă, (întâlnirile trimestriale a echipei de implementare a proiectului; realizarea de rapoarte trimestriale şi anuale cu privire la progresul înregistrat în proiect; identificarea problemelor şi managementul neregulilor; monitorizarea continuă a rezultatelor obţinute şi a încadrării în timp; auditul intern al activităţilor şi cheltuielilor; evaluarea rezultatelor proiectului) dar şi partea calitativă (alegerea unor metode şi tehnici optime de cercetare ştiinţifică: metoda structural-funcţională, istorică, comparativă, analiza şi sinteza, inducţia şi deducţia, cercetarea de teren, observaţia directă, ancheta prin tehnica interviului de opinie etc.), modul în care au fost realizaţi indicatorii de performanţă şi diseminate rezultatele etc. Rezultatele investigaţiilor realizate au relevat nivelul de păstrare, dezvoltare şi exprimare a identităţii etnice, culturale, lingvistice şi religioase a populaţiei majoritare, precum şi a minorităţilor etnice conlocuitoare, fiind prezentate la foruri ştiinţifice internaţionale sau naţionale, publicate în monografii, reviste ştiinţifice şi în culegeri tematice. În acest fel, ele au contribuit semnificativ la formarea şi educarea conştiinţei şi conduitei patriotice, identităţii etnice, conştiinţei naţionale şi sentimentului apartenenţei naţionale, şi nu în ultimul rând, la analiza constructivă a mecanismelor de valorificare a patrimoniului etnografic în instituţiile de învăţământ. Subiectele de cercetare propuse de echipa de lucru se regăsesc în tendinţele şi strategiile actuale de dezvoltare a culturii şi salvgardare a patrimoniului cultural şi vin cu soluţii reale în vederea managmentului eficient a bunurilor culturale şi elementelor patrimoniale. Cercetătorii au prezentat idei şi concepţii noi cu referire la impactul revalorificării patrimoniului etnologic asupra conştiinţei etnice; au subliniat rolul unor elemente culturale în definiţia identitară. Unele din lucrările cercetătorilor au prezentat demersuri antropologice referitoare la cunoştinţele şi practicile tradiţionale de vindecare, cuplul antinomic sănătate/ boală în orizontul mental tradiţional, rolul actanţilor (preotul, cioclii) în profilaxia, combaterea şi înlăturarea consecinţelor epidemiilor infecţioase şi mentale. O abordare antropologica şi semantică a fost uzitată şi în analiza transformărilor culturale consemnate în tradiţia naşilor de cununie (schimbările semantice de ritual). În rezultatul cercetărilor întreprinse s-a stabilit importanţa comunităţii academice, instituţional-politice şi locale în protejarea spaţiilor rurale din perspectiva revalorizării lor ca obiecte de patrimoniu; a fost elaborată taxonomia peisajelor etnografice prezente în spaţiul rural; identificate mijloacele şi instrumentele prin care elementele de patrimoniu etnografic, în special peisajele etnografice, pot contribui la dezvoltarea durabilă a societăţii. O categorie însemnată de lucrări valorifică şi analizează diferitele aspecte ale exprimării identităţii etnice şi religioase în relaţiile interetnice. În acest context sunt analizate sursele istoriografice şi izvoarele de arhivă privind politica statului român faţă de comunităţile etnice; este determinat rolul relaţiilor interetnice în viaţa cotidiană din RSSM şi trăsăturile specifice comunicării interetnice în perioada actuală; desfăşurată cercetarea evoluţiei comunităţilor etnice în contextul principalelor reforme interbelice; analizate şi sistematizate materiale statistice privind dinamica componenţei numerice şi amplasarea teritorială a comunităţilor etnice. Au fost definite şi evaluate identităţile etnoculturale din Republica Moldova prin prisma proceselor de integrare socială a comunităţilor etnice în mediul cultural imaterial naţional, regional şi european. Totodată a fost reflectată dinamica identităţii etnice în condiţiile de transformare continuă a societăţii contemporane, fiind elucidată influenţa schimbărilor socioculturale asupra formării conştiinţei civice şi etnice. În cadrul proiectului de cercetări umanistice fundamentale, au fost obţinute rezultate ştiinţifice inedite prin interferenţa studiilor slavistice, turcice, iudaice, rome în spaţiul sud-est european şi valorificate următoarele subiecte de cercetare: rolul costumului popular tradiţional ucrainean utilizat în cadrul ceremonialelor calendaristice şi familiale; rolul tradiţiilor religioase ale poporului găgăuz în cultura socionormativă; trăsăturile inedite ale costumului bulgăresc la începutul secolului XXI, formate sub influenţa culturii urbane; locul cimitirului evreiesc în tradiţia iudaică şi în cultura europeană; ocupaţiile tradiţionale ale evreilor salariaţi la curtea domnitorilor Ţării Moldovei; rolul instituţiei de învăţământ ca factor de integrare a romilor în societate. Realizările ştiinţifice obţinute vor aborda provocările actuale ale societăţii contemporane prin prisma rezolvări coerente ale proceselor etno-socio-demografice, aflate într-un şir de transformări permanente. Rezultatele obţinute vor contribui la: salvgardarea patrimoniului etnocultural; studierea proceselor etnice contemporane, proceselor etnoculturale teritoriale; evaluarea dinamicii identităţii etnice în condiţiile de transformare a societăţii; activitatea educaţională şi instructivă, ceea ce va avea impact pozitiv asupra consolidării sentimentului civic, pe de o parte, şi asupra aderării la valorile culturii europene, pe de altă parte.